 NA RICHARD MUNGUTI MFANYABIASHARA Kirimi Koome amefikishwa katika Mahakama ya Milimani jijini Nairobi akikabiliwa na mashtaka manne ya kumlaghai raia wa Rwanda dola 2,619,583 (Sh390 milioni). Mnamo Jumatamo maafisa walimtia nguvuni Koome kwenye kesi hiyo ya kung’ang’ania mamilioni yaliyotokana na biashara ya kuuza bidhaa katika mitandao. Koome alikamatwa na maafisa wa Upelelezi wa Makosa ya Jinai (DCI) baada ya hakimu mwandamizi Bw Gilbert Shikwe kuamuru aandamwe na kukamatwa. Wakiomba kibali cha kumtia nguvuni Koome kisifutiliwe mbali, mawakili Danstan Omari na kiongozi wa mashtaka James Gachoka walimweleza hakimu mwingine Bi Esther Kimilu “mahakama inafaa kuhifadhi pesa za wauzaji wa bidhaa kimtandao ambazo Koome anazimezea mate.” Kufuatia mng’ang’ano huu, mahakama ya Milimani iliamuru akaunti za kampuni ijulikanayo Stay Online Limited (SOL) iliyoandikishwa na Koome kwa niaba ya Bw Muhinyuza zifungwe. Bi Kimilu aliamuru kesi hiyo itajwe leo Alhamisi kwa uamuzi ikiwa kibali cha kumtia nguvuni Koome kitafutiliwa mbali. Bw Omari alieleza mahakama pesa anazodai ni zake Koome, si zake bali ni za wateja wanaonunua bidhaa katika ukumbi wa SOL. Kiongozi wa mashtaka James Gachoka ameeleza mahakama polisi wamepokea ripoti kutoka kwa Equity Bank Limited (EBL) na United Bank Africa (UBA). Katika ushahidi uliowasilishwa na mawakili Aranga Omaiyo, Danstan Omari na Cliff Ombeta, ilibainika kwamba kitita kikubwa cha pesa kimekwama katika akaunti tatu zilizofunguliwa nchini Kenya kwa idhini ya mwekezaji wa kimataifa Desire Muhinyuza. “Muhinyuza alianza kumshuku Koome Kirimi baada ya kuitisha dola 120,000 kwa vitisho zitumwe katika akaunti yake iliyoko mjini Meru,” Bw Omari alieleza mahakama. Kampuni ya Stay Online Limited (SOL) iko na matawi Rwanda, Uganda, Zambia na Canada. Kirimi ndiye mwakilishi wa kampuni hiyo nchini Kenya. Koome anatarajiwa kujibu mashtaka ya kula njama kuilaghai SOL Dola za Marekani ($)2.6 milioni. Pia ameshtakiwa kuiba dola 100,000. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  